Anɛ o maa suɔ nɛ o kane munyu nɛ ɔ ngɛ %% mi lo?
Baiblo ɔ Ngɛ Intanɛti ɔ Nɔ | NGMAMI KLƆUKLƆU Ɔ—JE EHE BAIBLO
Anɛ o maa suɔ nɛ o kane munyu nɛ ɔ ngɛ %% mi lo?
-
Fɔmi (1, 2)
-
Mumi mi jɔɔmihi (3-7)
-
Níhi tsuo a nya buami ngɛ Kristo mi (8-14)
-
"Blɔ nya tomi ko" ngɛ behi nɛ a to ɔ nya (10)
-
A kɛ mumi ɔ sɔu a nya kaa "okadi nɛ a sɛ hlami nɛ a kɛ ha" (13, 14)
-
Paulo na Mawu si ngɛ Efeso bi ɔmɛ a hemi kɛ yemi ɔ he je, nɛ e sɔle ha mɛ (15-23)
1 Paulo, Kristo Yesu bɔfo ngɛ Mawu suɔmi nya a, kɛ ya ha ni klɔuklɔu ɔmɛ nɛ a ngɛ Efeso nɛ a ji anɔkualetsɛmɛ nɛ a kɛ Kristo Yesu pee kake ɔ:
2 Nyɛ nine nɛ su dloomi kɛ tue mi jɔmi nɛ je Mawu nɛ ji wa Tsɛ ɔ, kɛ Nyɔmtsɛ Yesu Kristo ngɔ ɔ nɔ.
3 Á je Mawu nɛ ji wa Nyɔmtsɛ Yesu Kristo Tsɛ ɔ yi, ejakaa e jɔɔ wɔ kɛ mumi mi jɔɔmi fɛɛ mumi mi jɔɔmi nɛ ngɛ hiɔwe ní ɔmɛ a mi ɔ ngɛ Kristo mi.
4 E hla wɔ kaa waa kɛ lɛ nɛ pee kake loko a to je ɔ sisi, kaa e sa nɛ waa pee wa he klɔuklɔu nɛ piami ko nɛ ko hi wa he ngɛ e hɛ mi ngɛ suɔmi mi.
5 Ejakaa e hla wɔ ngɔ to konɛ e ngɔ wɔ kɛ pee lɛ nitsɛ e binyumuhi kɛ gu Yesu Kristo nɔ, kaa bɔ nɛ e sa e hɛ mi ngɛ e suɔmi nya a,
6 bɔ nɛ pee nɛ a je e dloomi nɛ hɛ mi ngɛ nyami ɔ yi, nɔ́ nɛ e je mi mi jɔmi mi nɛ e kɛ dloo wɔ kɛ gu nɔ nɛ e suɔ lɛ ɔ nɔ ɔ.
7 Kɛ gu jamɛ a nɔ ɔ muɔ ɔ nɔ nɛ wa ná kpɔmi ɔ kɛ gu kpɔmi nɔ́ ɔ nɔ, ee, wa tɔmihi kɛ pami ngɛ e dloomi babauu ɔ he je.
8 E ha nɛ dloomi nɛ ɔ hiɛ kɛ be nɔ kɛ ha wɔ ngɛ juɛmi kɛ níhi a sisi numi tsuo mi
9 kɛ gu e suɔmi nya ní peemi he laami sane nɛ e ngɛ klɔuu ɔ nɛ e ha nɛ wa le ɔ nɔ. Enɛ ɔ sa e hɛ mi nɛ lɛ nitsɛ e to e yi mi
10 kɛ ha blɔ nya tomi ko ngɛ behi nɛ a to ɔ nyagbe, konɛ e kɛ bua níhi tsuo a nya kɛ pee kake ngɛ Kristo mi, níhi nɛ a ngɛ hiɔwe ɔ kɛ níhi nɛ a ngɛ zugba a nɔ ɔ. Ee, ngɛ e mi,
11 nɔ nɛ waa kɛ lɛ pee kake nɛ a hla waa kɛ lɛ kaa gbosi ní yeli ɔ. A hla wɔ ngɔ to ngɛ nɔ nɛ e tsuɔ níhi tsuo ɔ yi mi tomi ɔ nya kaa bɔ nɛ e mwɔɔ e yi mi kpɔ ngɛ e suɔmi nya a,
12 konɛ wɔ nihi nɛ wa ná hɛ kɛ nɔ fɔmi ngɛ Kristo mi kekle ɔ, wa sɔmɔ kɛ ha e hɛ mi nyami ɔ yi jemi.
13 Se benɛ nyɛ nu anɔkuale munyu ɔ, nɛ ji sane kpakpa a nɛ kɔɔ nyɛ yi wami hemi he ɔ se ɔ, nyɛ hu nyɛ ná hɛ kɛ nɔ fɔmi ngɛ e mi. Benɛ nyɛ he ye se ɔ, a gu e nɔ nɛ a ngɔ mumi klɔuklɔu nɛ a wo he si ɔ kɛ sɔu nyɛ nya,
14 enɛ ɔ ji wa gbosi ní yemi ɔ he okadi nɛ a sɛ hlami nɛ a kɛ ha, kɛ yi mi tomi ɔ kaa a kɛ ma kpɔ̃ Mawu nitsɛ e níhi kɛ gu kpɔmi nɔ́ ko nɔ kɛ ha e hɛ mi nyami ɔ yi jemi ɔ nɛ.
15 Enɛ ɔ he je nɛ imi hu kɛ je be nɛ i nu hemi kɛ yemi nɛ nyɛ ngɛ ngɛ Nyɔmtsɛ Yesu mi, kɛ suɔmi nɛ nyɛ je kpo kɛ tsɔɔ ni klɔuklɔu ɔmɛ tsuo ɔ he ɔ,
16 i jɔɔ we si nami ha nyɛ ɔ nɛ. I yaa nɔ nɛ i woɔ nyɛ ta ngɛ ye sɔlemihi a mi
17 kaa wa Nyɔmtsɛ Yesu Kristo Mawu ɔ, Tsɛ ɔ nɛ e hɛ mi ngɛ nyami ɔ nɛ́ e ha nyɛ juɛmi kɛ kpo jemi mumi ngɛ e he nile nitsɛnitsɛ ɔ mi.
18 E ha nɛ nyɛ tsui hɛ ngmɛ ɔmɛ a nɔ tsɔ konɛ nyɛɛ le hɛ kɛ nɔ fɔmi he je nɛ e tsɛ nyɛ ngɛ ɔ, hɛ mi nyami babauu nɛ e ngɛ kɛ ha ni klɔuklɔu ɔmɛ kaa gbosi ní,
19 kɛ bɔ nɛ e he wami ɔ kle kɛ be nɔ ha kɛ ha wɔ nihi nɛ wa he ye ɔ. E he wami ngua a ní tsumi ɔ jeɔ kpo
20 ngɛ bɔ nɛ e kɛ tsu ní ngɛ Kristo blɔ fa mi, benɛ e tle lɛ si kɛ je gbeje nɛ e ngɔ lɛ kɛ hi si ngɛ e hiɔ nɔ ngɛ hiɔwe ní ɔmɛ a mi,
21 ngɛ he nɛ nɔ kuɔ kulaa pe nɔ yemi fɛɛ nɔ yemi kɛ he blɔ fɛɛ he blɔ kɛ he wami fɛɛ he wami kɛ nyɔmtsɛ yemi fɛɛ nyɔmtsɛ yemi kɛ biɛ fɛɛ biɛ nɛ a wo, pi ngɛ níhi a blɔ nya tomi nɛ ɔ mi kɛkɛ, se mohu ngɛ nɔ́ nɛ maa ba a hu mi.
22 Jehanɛ se hu ɔ, e ngɔ níhi tsuo kɛ wo e nane si nɛ e pee lɛ níhi tsuo yi kɛ ha asafo ɔ,
23 nɛ ji e nɔmlɔ tso ɔ, nɔ nɛ e hyimi ɔ woɔ níhi tɔtɔɔtɔ ngɛ níhi tsuo a mi ɔ.